Polisie met klippe bestook; talle winkels geplunderPolisielede in Kaapstad besig met wetstoepasssingsoperasies. (Foto: SA Polisie) Lede van die polisiëringseenheid vir openbare orde in Kaapstad het die afgelope paar dae hul hande vol gehad om voorvalle van openbare geweld en plundery te stuit. Terwyl die landwye afsondering voortsleep, word al hoe meer voorvalle van geweld en plundery aangemeld. Verskeie winkels in die provinsie is die afgelope paar dae besteel en afleweringsvragmotors geplunder, het brig. Novela Potelwa, Wes-Kaapse polisiewoordvoerder, gesê. In Vredenburg aan die Weskus het ŉ groep van tussen 300 en 400 inwoners van Witteklip die polisie Woensdag met klippe bestook nadat hulle vroeër ŉ spazawinkel probeer bestorm het. Hulle was glo omgekrap omdat hulle nie voedselhulp ontvang het nie, het Potelwa gesê. “Die groep het ook die huis van ŉ plaaslike wyksraadslid probeer aanval, maar die polisie kon hulle betyds stuit.” Vier mense is reeds vir openbare geweld in hegtenis geneem en die polisie hou die situasie steeds fyn dop, het Potelwa gesê. In Elsiesrivier het ŉ supermark deurgeloop toe sowat 15 verdagtes die winkel gister ingevaar en met produkte laat spat het. Kruideniersware van sowat R3 000 is gesteel. Polisielede was blitsig op die toneel en het vier verdagtes in hegtenis geneem. Die polisie het ook ŉ inbraakpoging van boewe by ŉ slaghuis wat gesluit was, gefnuik toe hulle die skare betyds uitmekaar kon jaag, het Potelwa gesê. In Delft het nagenoeg 50 mense ŉ supermark bestorm en met kruideniersware van etlike duisende rande gevlug. Die polisie moes ook ŉ groot skare wat digby saamgedrom het, uitmekaar jaag. Die verdagtes is nog soek. Potelwa het gesê die voorval in Delft is voorafgegaan deur drie ander voorvalle Dinsdag waartydens verskeie ander winkels gestroop is. Vyf verdagtes is reeds in hegtenis geneem. (Skermgreep: Twitter) In Philippi-Oos het ŉ groep inwoners Woensdagoggend ŉ vragmotor probeer besteel deur versperrings in die pad te pak. Die polisie het die groep verjaag en hulle het tot in die nabygeleë Heinzpark gevlug. ŉ Poging om tot by die nabygeleë Watergate Mall te storm is ook gefnuik. Vier mense is vir openbare geweld in hegtenis geneem. Veral drankwinkels het sedert die aanvang van die afsonderingstydperk deurgeloop. Die verkoop en vervoer van drank is in dié tyd verbode. Vragmotors wat aflewerings doen, word ook ŉ toenemende teiken en net Dinsdag is minstens vier vragmotors in die Wes-Kaap só geplunder.